<classify> JUMA la jana, hapa nyumbani Tanzania, Rais John Magufuli alizindua rasmi mradi mkubwa wa ujenzi wa bwawa la kuzalisha umeme la Mto Rufi ji. Hata hivyo, kuna habari nyingine kubwa iliyowekwa kando ya rais huyo wa Jamhuri ya Muungano wa Tanzania kuamua kwenda Kisaki mkoani Morogoro kwa treni ya Tazara. Reli ya Tazara ina historia ndefu. Ni reli ya Ukombozi, ni wa kiuchumi.Haijapata kutokea tena tangu enzi za Mwalimu Julius Nyerere kwa Rais wa Jamhuri kuingia kwenye behewa nambari moja la raia namba moja wa Jamhuri- Presidential Wagon. Nimepata kuambiwa, kuwa Tazara kwa kawaida imekuwa na behewa maalumu la Ikulu. Limehifadhiwa kule Yombo wilayani Temeke na funguo zake ziko Ikulu. Hatujui kama Rais Magufuli amelipanda behewa hilo, ndio maana, kuna tulio na hamu ya kuona picha zaidi za safari ya rais kwa garimoshi kutoka Dar kwenda Kisaki.Ilivyo, Tazara inayo mabehewa maalumu mawili tu kwa ajili ya marais. Lililopo Tanzania linaitwa T1 na lililopo Zambia linaitwa Z1. Rais hawezi kupanda behewa jingine zaidi ya hilo. Aidha, nyuma ya behewa hilo hufungwa behewa tupu la mizigo liitwalo Flat Wagon. Kwa kifupi F. Hufungwa kwa ajili ya kumlinda rais na zahma yoyote akiwa safarini kwa treni. Naam, tungependa kusikia hata simulizi za Mkuu wa Stesheni ya Kisaki ambaye yumkini siku hiyo ya kumpokea Rais wa Jamhuri kwenye stesheni yake itabaki kuwa ya kumbukumbu kubwa.Zaidi, safari ile ya Rais wa Jamhuri kwenda Kisaki kwa Tazara ina maana kubwa kwa watumiaji wa reli hiyo ambao wengi wao ni Watanzania wanyonge. Kwamba rais wao pia ametumia njia yao. Kwamba ataelewa pia changamoto zao na kusaidia kuzitatua. Maana, kuna Watanzania Tazara inahusu maisha yao. Kwa nini Tazara kwetu ni muhimu? Reli hii ina historia ndefu na ya kutukuka. Reli ya Tazara ina urefu wa kilometa 1,860 kutoka Dar hadi Kapiri Mposhi, Zambia. Ina mahandaki 18. La kwanza kutobolewa lipo eneo la Vigama, Kisarawe mkoani Pwani.Kwa mujibu wa mwandishi Jammie Monson kwenye kitabu chake; Africas Freedom Railway. Ujenzi ulianza mwaka 1970. Eneo gumu kabisa katika ujenzi wa reli hiyo ilikuwa kutoka Mlimba Morogoro kwenda Makambako Njombe. Kati ya mahandaki 18 ya reli ya Tazara umbali huo una mahandaki 16. Ilichukua mwaka mmoja kujenga reli kutoka Dar mpaka Mlimba kupitia mbuga ya Selous, lakini, kutokana na ugumu wa kipande cha Mlimba- Makambako, ilichukua mwaka mzima uliofuata ingawa ilikuwa ni nusu ya umbali kutoka Dar - Mlimba. Kuna waliopoteza maisha kwenye kupambana na mahandaki. Kuna waliojeruhiwa. Ni Watanzania, Wazambia na Wachina. Kazi ilimalizika hata kabla ya muda uliopangwa.Habari za ushindi wa kumalizika kutobolewa mahandaki yote kwenye kipande hicho, ilisababisha gazeti la China kuandika habari za kusherehekea ushindi huo na kuuita ushindi wa Watanzania, Wazambia na Wachina waliopambana usiku na mchana kukamilisha ujenzi huo. Zote hizi ni habari njema kwa taifa, kama tulivyoshuhudia kwa macho yetu kufufuliwa kwa usafiri wa reli kutoka Tanga hadi Moshi. Majuma mawili yaliyopita. Niliandika, kuwa kwa sasa ujenzi mpya na ukarabati mkubwa unaondelea wa Reli ya Kati kwa kiwango cha kisasa Standard Gauge unazidi kuleta matumaini mapya ya kuchochea ukuaji wa kiuchumi hapa nyumbani.Kama nilivyobainisha huko nyuma, kuwa hii ni fursa pia kwa Watanzania waishio ughaibuni Diaspora kuanza kutafuta maeneo ya uwekezaji kwa vile reli hiyo ya kisasa itachagiza kukua kwa uchumi wa nchi. Ni ukweli kuwa usafiri wa reli ni mkombozi mkubwa kwa wanaanchi na uchumi wa nchi. Reli ya kati iliyo bora na ambayo usafiri wake utatumia muda mfupi kuliko sasa itaharakisha kukua kwa uchumi wetu. Huu si wakati wa Watanzania wanadiaspora kuchelewa kutafuta maeneo ya uwekezaji hapa nyumbani kwa vile reli mpya itakuwa chachu ya kusukuma kwa haraka maendeleo ya kiuchumi na si vema fursa za uwekezaji zikaachwa kutumiwa na wengine huku Wanadiaspora wakibaki kuangalia.Huko nyuma viongozi wetu wamekuwa wakizungumza tu juu ya umuhimu wa reli, lakini hakukuwa na juhudi za kweli za kufufua usafiri huo. Tunaona sasa, kuwa kama nchi, tunaweza kujenga reli mpya na wakati huo huo kukarabati reli za zamani. Huko nyuma tulishindwa. Na watu wetu wakazidi kubaki kwenye umasikini. Ni juhudi za kupongezwa, za Rais Magufuli, za kuhakikisha ujenzi wa reli mpya unatekelezwa na wakati huo huo reli ya kati na ile iendayo Moshi na Tanga inafanyiwa ukarabati mkubwa na kuwa ya kisasa.Naam, hata baada ya miaka 54 ya Uhuru tulishindwa kutambua umuhimu wa reli. Inasikitisha. Angalia mfano wa Kigoma. Reli ile ingeweza kuyabadili maisha ya wananchi wa Kigoma. Reli ingeweza kuinua uchumi wa Kigoma. Ikafika mahali garimoshi la abiria kutoka Kigoma kwenda Dar es Salaam liliondoka mara mbili tu kwa juma. Ratiba hiyo kimsingi ilitegemea kudra ya Mwenyezi Mungu. Safari za garimoshi hazikuwa za uhakika. Garimoshi la mizigo nalo lilifika Kigoma mara mbili ndani ya mwezi.Ni kama hakukuwa na huduma hiyo. Athari zake? Bandari ya Kigoma ilidumaa. Bandari ya Kigoma inategemea sana mizigo inayokuja kwa njia ya reli. Na kwa vile hakukuwa na mizigo, ajira za wafanyakazi wa bandarini nazo ziliota mbawa. Hii ilisababisha kupungua kipato cha wananchi kama si kukosa kabisa. Hali zao zikazidi kuwa ngumu. Hii inachochea pia uhalifu. Kimsingi, Reli ya Kati ikifufuliwa na kuboreshwa zaidi huduma zake zitachangia kuleta mapato makubwa kwa nchi. Zitachangia kuinua uchumi wa Mkoa wa Kigoma na mikoa mingine inayopitiwa na reli hiyo. Itachangia kuinua hali za watu wetu. Mwandishi wa makala haya anapatikana kwa simu; 0754 678 252.  <topic>: kitaifa 